Sonny Boy Williamson II
Sonny Boy Williamson II, egl. Aleck Ford, Alex Rice Miller, ?-25.5.1965, amerikansk bluessanger og mundharmonikaspiller. Hans baggrund fortaber sig i myter, således angives hans fødselsår både som 1899 og 1912. Han tog sit kunstnernavn efter den kendte bluesmusiker Sonny Boy Williamson (I) (1914-48) og hævdede sin førstefødselsret til navnet. I 1930'erne rejste Williamson rundt i Mississippi og spillede med bl.a. Robert Johnson. I 1940'erne blev han kendt via blues-radioshowet King Biscuit Time i Arkansas. Williamson opnåede legendarisk status. I 1964 turnerede han i England og blev også her en vigtig inspirationskilde for mange yngre blues- og rocknavne.
Sonny Boy Williamson besøgte også Danmark, hvor han gav koncerter, indspillede plader og optrådte i tv. Han medvirker i et enkelt nummer på Kirk in Copenhagen med Roland Kirk, indspillet 1963 i Jazzhus Montmartre. 